केपी ओली क्लबको विजयी सुरुआत
आयोजक केपी ओली क्लबले दोस्रो केपी ओली राष्ट्रिय फुटबलमा शुक्रबार विजयी सुरुआत गरेको छ । 
ललितपुर — आयोजक केपी ओली क्लबले दोस्रो केपी ओली राष्ट्रिय फुटबलमा शुक्रबार विजयी सुरुआत गरेको छ । सातदोबाटोस्थित एन्फा कम्प्लेक्सको मैदानमा भएको खेलमा उसले सहिद स्मारक लिग ‘ए’ च्याम्पियन चर्च ब्वाइजलाई ३–० ले हरायो । खेलको तीनै गोल दोस्रो हाफमा भएको थियो । त्यसमा २ गोल जय गुरुङको नाममा रह्यो । खेलको पहिलो गोल भने गुएना खेलाडी फोडे फोफानाको नाममा रह्यो । रोहन कार्कीको उत्कृष्ट थ्रु पासमा फोफानाले ५८ औं मिनेटमा गोल गरे ।जयले ६८ औं मिनेटमा आफ्नो पहिलो गोल गरे र यसका लागि फोफानाको क्रस उपयोग गरे । तेस्रो गोल ८० औं मिनेटमा सम्भव भएको थियो । चर्च ब्वाइजको डिफेन्सको गल्तीको फाइदा उठाउँदै हेडबाट गोल गरेका हुन् । यो जितसँगै केपी ओली क्लब क्वाटरफाइनल पुगेको छ । 